REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/73-23

20. april 2023. godine

B e o g r a d

Na osnovu člana 84. stav 8. Poslovnika Narodne skupštine, predsednik Odbora za ljudska i manjinska prava i ravnopravnost polova dostavlja

**I N F O R M A C I J U**

**o**

**javnom slušanju na temu: „Svako dete ima pravo na detinjstvo, zaustavimo dečje brakove“**

Odbor za ljudska i manjinska prava i ravnopravnost polova Narodne skupštine, na osnovu odluke od 28. marta 2023. godine, održao je 5. aprila 2023. godine u Maloj sali Doma Narodne skupštine Prvo javno slušanje na temu „Svako dete ima pravo na detinjstvo, zaustavimo dečje brakove“.

Javnim slušanjem je predsedavao predsednik Odbora dr Muamer Bačevac.

Javnom slušanju su prisustvovali narodni poslanici: Andrijana Vasić, Nataša Tasić-Knežević, Nada Macura, Srđan Milivojević, Branimir Jovanović i doc. dr Biljana Đorđević, članovi Odbora; Marija Jovanović i Dijana Radović, zamenice članova Odbora; Slavica Radovanović, Dragana Rakić, Radmila Vasić i Sanja Ćalović, narodni poslanici.

Javnom slušanju su prisustvovali i: Stana Božović, državni sekretar u Ministarstvu za brigu o porodici i demografiju i predsednica stručne grupe Koordinacionog tela za rodnu ravnopravnost Vlade Republike Srbije; prof. dr Rejhan Kurtović, državni sekretar Ministarstva za ljudska i manjinska prava i društveni dijalog; mr Zoran Pašalić, zaštitnik građana; Đurđa Janićijević, pomoćnica Poverenika za zaštitu ravnopravnosti; Biljana Dakić - Đorđević, direktorka Trag fondacije; Vesna Dejanović i Marina Bogdanović, UNICEF; Slavica Vasić – Mitrović, Romska ženska mreža Srbije; Marina Simeunović i Gordana Stevanović-Govedarica, ekspertkinje; Aleksandra Milojković-Novikova, Ministarstvo za ljudska i manjinska prava i društveni dijalog; Marija Jovanović, Ministarstvo unutrašnjih poslova; Dragan Knežević, Ministarstvo za brigu o porodici i demografiju; Snežana Radanović i Anđelija Todić, Ministarstvo pravde; Slađana Čabrić, Ministarstvo za rad, zapošljavanje, boračka i socijalna pitanja; Igor Jovanović, Skupština Grada Beograda; Jelena Stojanović, Zaštitnik građana; Milan Nikolić, Poverenik za zaštitu ravnopravnosti; Ivana Janjuz, Nacionalna služba za zapošljavanje; Sanja Kljajić, Republički zavod za socijalnu zaštitu; Ljiljana Mihajlović, Kancelarija za inkluziju Roma Vojvodine; Alisa Šajn, Nacionalni savet romske nacionalne manjine; Ljiljana Lončar, UN Women; Jelena Milonjić, UNHCR; Anita Marković, Viktimološko društvo Srbije; Jovana Markulić i Anja Zečević, Autonomni ženski centar; Laura Dovijanić, Svetlana Ilić, Tina Milovanović, Katarina Mitrović i Svetlana Marinković, Bibija; Maša Elezović, Trag fondacija; Danijela Nikolić, Astra; Sanja Kandić, udruženje građana Atina; Vanja Florić i Miroslav Jovanović, Centar za zaštitu žrtava trgovine ljudima; Sanja Stanković, Crveni krst Pirot; članice Romske ženske mreže: Slađana Filić, Mina Joksimović, Zdravka Simić, Radmila Nešić, Marina Simeunović, Ana Imširović Đorđević, Slavica Vasić, Slađana Vulin, Olivera Kurtić, Laura Saitović, Azire Ahmeti, Tereza Šainović, Živka Fan, Tanja Grgić, Dženet Koko, Vera Kurtić, Maja Škorić, Ljubica Petrović, Maja Simić, Asima Ismaili, Šemsa Diljaj, Sofka Vasiljković, Darinka Grudonić, Aleksandra Vasiljković; Sonja Šuput Punin, Marisol Vargas, Tatjana Levi, En Pešić, Nataša Savić i Kristina Cetl (Christina Czettl), Međunarodni klub žena; Zoran Simić, Imoclean; Marina Babović i Ivana Simonović, GIZ; Maja Marković, ADRA; Jadranka Ivković, ERIAC; Kristina Drini, Centar za interaktivnu pedagogiju; Marijana Luković i Nevena Marković Praksis; Ivana Marković i Vedrana Stanojević, Akademija Edukativa; Galina Maksimović, Rekonstrukcija Ženski fond; Svetlana Stefanović, BFPE; Ratka Tomić i Ema Stepanović, A11; Biljana Jovanović i Ilija Stojanović, NVO Novi svet; Dejan Mitrović, pedagoški asistent; Aleksandar Đurić, Nova; Jasmina Stakić, Miross.

Javno slušanje je otvorio dr Muamer Bačevac, predsednik Odbora za ljudska i manjinska prava i ravnopravnost polova i tom prilikom se zahvalio Romskoj ženskoj mreži Srbije na njihovoj inicijativi i podršci u organizaciji ovog događaja. Istakao je da se javno slušanje organizuje u susret obeležavanju Svetskog dan Roma, te iskoristio priliku da svim pripadnicima romske nacionalne manjine čestita ovaj dan. Pozdravio je učesnike skupa koje su, pored narodnih poslanika, činili i predstavnici ženskih romskih organizacija, predstavnici nadležnih ministarstava, nezavisnih državnih organa, organizacija civilnog društava i međunarodnih organizacija koje su svoje aktivnosti posvetile rešavanju ovog pitanja. Predsednik Odbora je naglasio da je ovo javno slušanje organizovano polazeći od toga da je obaveza države i njenih institucija da posebnu pažnju posvete deci, kao i svih nas da sprečimo štetne prakse koje mogu dovesti do prekida obrazovanja i negativno uticati na zdravlje dece, naročito devojčica i učiniti ih ranjivim, pre svega kada je reč o nasilju, diskriminaciji i zlostavljanju. Nacionalna koalicija protiv dečjih brakova, koja je formirana 2019. godine, na inicijativu Koordinacionog tela za rodnu ravnopravnost i UNICEF, uradila je dosta u proteklom periodu, kada je reč o analizi problema i inicijativama za rešavanje ovih pitanja. Naglasio je da je jedan od najvećih problema to što se na dečje brakove gleda kao na vrstu običaja kod romske populacije i da se takvo shvatanje često oslikava i kroz rad institucija, poput tužilaštva i sudova, koji umesto da odgovorne kažnjavaju, zapravo potpisuju i odbacuju predmete uz obrazloženje da je to običaj u romskim zajednicama.

Stana Božović je istakla da se Koordinaciono telo za rodnu ravnopravnost aktivno priključilo Nacionalnoj koaliciji za ukidanje dečjih brakova, u okviru koje gotovo svakodnevno diže glas protiv posledica do kojih dečji brakovi dovode. Navela je da niz istraživanja pokazuje da se u Republici Srbiji, više od polovine romskih devojčica, uslovno rečeno uda pre navršenih 18 godina života, što ima za posledice da im se prerano prekida detinjstvo, razvoj, napuštaju školovanje, zdravstveni rizici su ogromni jer postaju majke dok njihov organizam još uvek nije potpuno formiran i neminovno ulaze u spiralu siromaštva. Ona je naglasila da je Republika Srbija odlučno protiv takvih pojava, jer zvanično nije reč o brakovima koji su regulisani propisima, pre svega Porodičnim zakonom. Stoga država utvrđenim merama i politikama ukazuje na štetnost te pojave, ali ipak, ne isključuje maloletne trudnice, porodilje i majke sa odojčadima iz programa socijalne brige i zaštite.

Prof. dr Rejhan Kurtović, obraćajući se učesnicima ispred Ministarstva za ljudska i manjinska prava i društveni dijalog, istakao je da je dobro da se o ovoj temi javno govori, ali da je, sa druge strane, alarmantno što je ova tema i danas aktuelna. Naveo je da je brak sveta institucija koja počiva na verskim i građanskim normama i na kojoj počiva jedna od najvažnijih ćelija društva – porodica. Dodao je i to da su dečji brakovi sinonim za romsku zajednicu, ali da su oni pojava i u drugim zajednicama, samo da nisu toliko vidljivi. Naglasio je da se maloletnički i ugovoreni brakovi tretiraju kao izolovan sociološki fenomen i da institucije svoje nepostupanje često argumentuju romskom tradicijom, amnestirajući sebe za određeno nečinjenje ili nepoštovanje zakonskih propisa. Istakao je i da je država prepoznala probleme ranih brakova i uspela da normativno uredi strateška dokumenta koja će nadležna ministarstva sprovoditi i koja predstavljaju deo državne politike. Uključivanje države je prioritetno, sa posebnim osvrtom na unapređenje položaja najmlađih Romkinja, bazirano na jasnoj politici, međusektorskoj saradnji i uz puno učešće romskih zajednica, društva i pojedinaca.

Učesnicima se obratio mr Zoran Pašalić, čestitajući svim Romima Svetski dan Roma, kao i pripadnicima jevrejske zajednice veliki praznik Pesah, Dan slobode i pravde. Ukazao je da su maloletnički brakovi po našim propisima dozvoljeni kada postoji saglasnost u vanparničnom postupku, a ovde govorimo o zajednici koja je najčešće prinudna. On se složio sa predsednikom Odbora da je apsolutna predrasuda da su zajednice maloletnih lica tradicionalno vezane za romsku zajednicu. To je negativna pojava, a ne tradicija u romskim i drugim zajednicima. Takođe, sa velikim predrasudama se susreću i zemlje širom Evrope i ukazao je na pojam anticiganizma. Maloletničkim zajednicama se sprečavaju talentovana deca da se školuju i da daju još veći doprinos društvu. Zato je naša obaveza da pružimo deci mogućnost da rastu u miru, a kada stasaju, da slobodnom voljom odluče o stupanju u bračnu zajednicu.

Đurđa Janićijević je ukazala na to da Poverenik za zaštitu ravnopravnosti ukazuje na važnost prevencije sklapanja dečjih brakova od početka osnovanja ove institucije, kako u svojim redovnim godišnjim izveštajima, tako i u posebnom Izveštaju o diskriminaciji dece, koji je objavljen u decembru 2021. godine. Istakla je da dečji brakovi predstavljaju jedan od najtežih oblika kršenja dečjih prava. Žrtve su obespravljene i lišene osnovnih prava na zdravlje, obrazovanje, bezbednost, zbog čega se često suočavaju sa fizičkim, psihološkim, ekonomskim i seksualnim nasiljem. Dečji brakovi su povezani sa čestim ranim trudnoćama, visokim stopama mortaliteta među majkama i odojčadi, velikim rizikom od pojave komplikacija u toku trudnoće i porođaja i visokim rizikom od seksualno prenosivih bolesti. Navela je i to da statistike pokazuju da su ovakvi brakovi često posledica brojnih strukturalnih problema zajednice, niskog životnog standarda, nepristupačnosti obrazovanja i socijalne isključenosti, a da nije retkost da ovakav brak prestavlja pokušaj bekstva iz jedne socijalno ugrožene sredine u drugu.

Biljana Dakić - Đorđević, predstavljajući aktivnosti Trag fondacije, koja podržava aktivnosti Ženske romske mreže Srbije na suzbijanju dečjih brakova naglasila je da rani dečji brakovi predstavljaju ozbiljnu povredu prava devojčica, ali i dečaka, te da se u tom slučaju može govoriti i o trgovini ljudima. Podaci iz istraživanja Romske ženske mreže govore o nebrizi i diskriminatornoj tezi da se radi o romskoj tradiciji, a ukazala je i na diskriminaciju prema mladim Romkinjama porodiljama u instiucijama zdravstvene zaštite. Ona je istakla da je u proteklom periodu romska zajednica učinila krupne korake u rešavanju tog problema. Nacionalni savet romske nacionalne manjine usvojio je Deklaraciju o ukidanju dečjih brakova, koja je iste jasno definisala kao kršenje prava deteta koja ugrožava njihove živote i njihovu budućnost. Na nama je da ne dozvolimo da i neke buduće devojčice čeznu za detinjstvom i da svim devojčicama obezbedimo jednake prilike za život, bez diskrimiinacije i bez siromaštva.

Vesna Dejanović, izrazila je da ohrabruje to što postoji saglasnost društva oko rešavanja jednog tako velikog problema, kao što je rani dečji brak. Svaki put kada jedna devojčica na takav način stupi u brak, društvo učini jedan korak unazad, jer je propustilo priliku da je zaštiti i da joj omogući da razvije sve svoje potencijale. UNICEF kao organizacija koja svoje delovanje zasniva oko Konvencije o pravima deteta, stoje iza toga da je reč o jednom od najtežih oblika kršenja dečjih prava i jedna od najtežih formi rodno zasnovanog nasilja. Ona je naglasila da se posledice takvog iskustva ne rešavaju same od sebe, već da traže vreme, posvećenost i koordinaciju celog društva. Posebno se treba osvrnuti na problem siromaštva i socijalne isključenosti jer je to kontekst u kojem će se dečji brakovi dešavati. UNICEF postaje spreman da u partnerstvu radi na rešavanju ove teme i podržavaju inicijativu za izmenu zakona. Deklaracija koju je usvojio Nacionalni savet romske nacionalne manjine, šalje jaku poruku celoj romskoj zajednici. Istakla je i ulogu lokalne samouprave i potrebu da se u njihove programe i mera aktivnije posvete ovom pitanju. Dobra prilika za reforme podrške najugroženijim grupama jeste i program evropskih garancija kojima Srbija može da pristupi, kao što su to učinile dve zemlje u okruženju.

Slavica Vasić-Mitrović je ukazala da se kampanja Mesec romskog ženskog aktivizma, koju sprovodi Romska ženska mreža Srbije, održava od 2010. godine, u periodu od 8. marta do 8. aprila. U tom periodu članice Romske ženske mreže se okupljaju oko zajedničkog cilja, podizanja vidljivosti Roma u društvu. Ovogodišnja kampanja je usmerena na ukidanje dečjih brakova. Realizovano je 30 sastanaka sa lokalnim samoupravama u vezi sa praćenjem primene Protokola za unapređenje, saradnju i razvoj integrativne socijalne zaštite, koji je namenjen ženama žrtvama porodičnog i partnerskog nasilja i prevenciji dečjih brakova. Protokol je potpisan u 18 lokalnih samouprava, a tamo gde nije lobira se da bude potpisan. U toku kampanje održavaju se sastanci sa međunarodnim organizacijama u cilju pokretanja ideje o formiranju posebnog fonda za obrazovanje Romkinja koje su žrtve ili su u riziku od dečjih brakova. Priprema se studija slučaja, a tokom kampanje je sniman dokumentarni film „Moro drom“ (Moj put). Zaključila je da je promena normativnog okvira neophodna u cilju prevencije i sankcionisanja ranih dečjih brakova. Kampanja pruža mogućnost da Romkinje budu vidljivije i da se razgovara sa onima koji donose odluke i propise i koji mogu da promene njihov život.

U nastavku je usledila panel diskusija na temu: Zaustavimo dečje brakove, u okviru koje su predstavljeni rezultati istraživanja Romske ženske mreže o dečjim brakovima, kao i inicijativa za izmenu normativno-pravnih akata u Republici Srbiji.

Marina Simeunović je iznela podatke iz istraživanja Romske ženske mreže Srbije o dečjim brakovima koje je nastalo u okviru projekta „Dečiji brak nije romska tradicija“ koji sprovodi Romska ženska mreža Srbije, uz podršku Vlade Švajcarske. Metodologija koja je korišćena jeste anketiranje putem struktuiranog upitnika. Ciljna grupa istraživanja je 3.000 romskih porodica sa teritorije 26 gradova/opština, sa fokusom na ženske članove porodice. Anketiranje je sprovedeno na terenu, u romskim mahalama. Na pitanje sa koliko godina je prvi put stupilo u bračnu ili vanbračnu vezu, 49,27% ispitanica je odgovorilo da je maloletno stupilo u brak. Ispitanica koja je najranije stupila u brak, tada je imala samo 11 godina. Procenat ispitanica koje su stupile u maloletnički brak prema starosnim kategorijama ukazuje na zabrinjavajuću tendencija rasta. Ovi podaci pokazuju da u starosnoj grupi od 36-45 godina, 44% ispitanica je stupilo u dečji brak, dok u starosnoj grupi 15-25 godina u dečji brak je stupilo 61%. Opštine koje se izdvajaju prema najvećem broju dečjih brakova su: Mirijevo (opština Zvezdara), Kostolac i Leskovac. Na pitanje da li je odluka da se udaju došla na predlog nekog drugog ili su je samostalno donele, 22% je odgovorilo da je neko drugi na njih vršio pritisak da stupe u brak, dok je 75%, odgovorilo da je samostalno donelo odluku. 3% ispitanica nije odgovorilo na ovo pitanje. Od onih koje nisu samostalno donele odluku o udaji, najveći broj je odgovorio da su na njih pritisak vršili roditelji, preko 65%. U pogledu majčinstva i slobode rađanja, ispitanice koje su se maloletne udale imaju više dece i to petoro i više dece ima 81% ispitanica koje su stupile u dečji brak. Podaci pokazuju da je obrazovni nivo ispitanica značajno niži kod ispitanica koje su stupile u dečji brak. Čak 86% ispitanica koje uopšte nisu išle u školu se udalo maloletno. Od ukupnog broja ispitanica koje su završile samo osnovnu školu, 61% je onih koje su se udale maloletne. Od ukupnog broja ispitanica koje su završile srednju školu, samo 10% je onih koje su se udale maloletne, a procenat je još manji kada je u pitanju više ili visoko obrazovanje (5%). Iako je nezaposlenost kod svih ispitanica generalno velika (77%), podaci pokazuju da su ispitanice koje su stupile u dečji brak u nepovoljnijem položaju u odnosu na ispitanice koje su se udale punoletne jer 87% ispitanica nema posao. Na pitanje da li bi se složile s tim da se njihova ćerka uda maloletna, 90% ispitanica je odgovorilo da ne bi, a 10% bi se složilo. Na osnovu svih navedenih podataka može se zaključiti da je problem dečjih brakova i dalje zastupljen i da devojčice koje su stupile u dečji brak po pravilu nisu samostalno donele odluku o udaji, često nemaju samostalnost u odlučivanju da li će roditi dete ili ne, po pravilu imaju više dece, žive u domaćinstvima sa više članova, uglavnom u proširenim porodicama i lošim stambenim prilikama, njihov nivo obrazovanja je niži, u nepovoljnijem su položaju na tržištu rada, te češće nemaju zaposlenje, u većem procentu su korisnice socijalnih davanja i često nemaju razvijenu svest o posledicama koje uzrokuju maloletnički brakovi.

Nataša Tasić – Knežević je posle video-klipa kao uvoda u njeno obraćanje, govorila o ličnim iskustvima koje je imala u porodici i načinu kako se nosila sa ovim problemom. Dečji brakovi se u romskoj populaciji održavaju zbog nedostatka interesa šire društvene zajednice da se tim problemom ozbiljnije bavi, pod obrazloženjem da je reč o romskom običaju iako to nije tačno. Sistem ovu pojavu uglavnom prećutno toleriše i ne prepoznaje kao kršenje dečjih prava i nasilja nad decom, sem u retkim slučajevima kada reaguje retroaktivno nakon što je već došlo do bračne zajednice maloletnika, pa čak i rađanje dece. Predrasude i stereotipi značajno utiču na položaj, pre svega diskriminaciju Roma i Romkinja. Zbog predrasude da Romi ne vole da rade, mnogi ne mogu da se zaposle ili teško pronalaze odgovarajuće zaposlenje, čak i kada imaju odgovarajuće kvalifikacije. Isto tako, predrasuda da se Romkinje udaju mlade, dovode do toga da je reakcija na nasilje ili nestanak devojčice romskog porekla slabija. Rana udaja kao romska tradicija je stereotip, na to pre svega utiče siromaštvo, nedostupnost obrazovanja i zdravstvene zaštite.

Gordana Stevanović-Govedarica je upoznala prisutne sa inicijativama za izmenu propisa, do kojih se došlo u okviru rada Nacionalne koalicije za okončanje dečjih brakova. Konvencija o pravima deteta je osnov za dalje unapređenje propisa. Predlaže se izmena tri zakona: Zakona o sprečavanju nasilja nad ženama, Porodičnog zakona i Krivičnog zakona. Međutim, ove izmene zahtevaće i izmene Zakona o socijalnoj zaštiti. Zakonom o sprečavanju nasilja nad ženama kojim su uspostavljeni mehanizmi zaštite žrtava, pa zato rani dečji brak treba da bude regulisan i u okviru ovog zakona, kako bi svi elementi sistema mogli da reaguju i u ovom slučaju. Dva su krivična dela koja bi trebalo biti navedena u ovom zakonu, pored u zakonu već navedenih, a to su vanbračna zajednica sa maloletnim licem i prinudno zaključenje braka. Konvencija kaže da je dete do 18. godine, da ono nema slobodu volje i slobodu izbora, zato ne možemo govoriti o slobodno izraženoj volji deteta za sklapanje braka ako je mlađe od 18 godina. Inicijativa za izmenu Porodičnog zakona vezana je za mogućnost da se pod određenim uslovima odobri sklapanje braka deteta starijeg od 16 godina. U skladu sa prethodno navedenim odredbama Konvencije, to ne bi trebalo biti moguće, a jedan od osnova lišenja roditeljskog prava treba da bude i situacija ako je roditelj ili staratelj uticao na zaključenje dečjeg braka. Inicijativa za izmenu Zakona o socijalnoj zaštiti odnosi se na dopunu liste korisnika prava iz socijalne zaštite, tako što bi i dete žrtva ranog dečjeg prinudnog braka moglo da koristi ova prava. Određeno prelazno rešenje može se izvršiti kroz dopune prethodno navedene instrukcije, tako što bi se dopunio član koji reguliše mogućnost podnošenja krivične prijave od strane zaposlenih u centrima za socijalni rad u slučaju sumnje na određeno krivično delo, a tako što bi se dodala i krivična dela nasilje u porodici i prinudno zaključenje braka. Izmene Krivičnog zakonika odnosile bi se na to da se jasnije definiše šta je prinuda i šta je zasnivanje dečjeg prinudnog braka od strane roditelja ili staratelja, kao bi se i oni prepoznali kao izvršioci krivičnih dela.

Dragan Knežević je govorio o izmenama i dopunama Porodičnog zakona. Iako je Konvencija o pravima deteta davno ratifikovana, još uvek nismo uspeli da isključimo mogućnost sklapanja braka pre navršenih 18 godina života. Planirano je da se predlog izmena i dopuna ovog zakona nađe pred poslanicima do kraja ove godine. Jedna od izmena jeste brisanje odredbe koja otvara mogućnost da pod određenim okolnostima brak može skopiti i neko ko ima navršenih tek 16 godina. Postavio je pitanje šta se dešava kada se deca rode iz jednog maloletnog braka i da li će izmene i dopune Porodičnog zakona smanjiti broj ili ukinuti maloletničke trudnoće. Svakako da je to proces koji će trajati, zbog čega se mora voditi računa o merama podrške mladim majkama, a posebno da se pronađe mogućnost da im se obezbedi da nastave školovanje. Zaključio je svoje obraćanje konstatacijom da smo kao zemlja na putu da učinimo sve što je neophodno kako bi se ovaj problem rešio.

Alisa Šajn je navela da je Nacionalni savet romske nacionalne manjine prošle godine potpisao Deklaraciju o sprečavanju ranih i dečjih brakova koja nije obavezujuća, ali služi kao dobra potpora za terenski rad. Istakla je da je obrazovanje i rad sa mlađom decom u ranom školskom uzrastu, kao i rad sa roditeljima, ključ za rešavanje ovog problema. Naglasila je da su Romkinje višestruko diskriminisane, ponekad čak i od svoje zajednice i navela da je porodica stub svakog društva i da je podrška koja iz porodice dolazi najvažnija. Savet romske nacionalne manjine stoji na raspolaganju svim zainteresovanim stranama koje teže ka istom cilju.

Sanja Kljajić iz Republičkog zavoda za socijalnu zaštitu navela je da je organizovana politika sprečavanja dečjih brakova započeta 2018. godine zahvaljujući projektu UNICEF-a u kojem je učestvovao i Republički zavod za socijalnu zaštitu, u kom je izrađena i jedna analiza u vezi rada centara za socijalni rad kada su u pitanju dečji brakovi. Nadležno ministarstvo donelo je instrukciju centrima za socijalni rad kako da se ponašaju u sprečavanju dečjih brakova. Napomenula je i da je instrukcija ministarstva delegirala obavezu Zavodu za prikupljanje podataka od centara za socijalni rad kako bi prikupljeni podaci služili daljem ispravnom vođenju politike. Istakla je da kada se desi dečji brak, pored deteta koje je žrtva, najčešće postoji još jedno, novorođeno dete. Navela je da je kao rezultat projekta sa UNICEF-om došlo i terminološko razjašnjenje, kojim je dečji brak definisan u skladu sa konvencijom o pravima deteta a to je svaki slučaj u kojem je došlo do zajedničkog života gde je jedno od partnera maloletno. Naglasila je da je u februaru 2022. godine donet Opšti protokol za zaštitu dece od nasilja, gde je dečji brak definisan kao vid nasilja i to je najznačajniji pomak koji je napravila država jer sada znamo da kada pričamo o dečjim brakovima pričamo o nasilju, a ne o tradiciji ili kulturološkom obrascu. Na kraju izlaganja prisutnima je prikazala prezentaciju sa statističkim podacima za 2022. godinu prikupljenu od strane centara za socijalni rad.

U diskusiji koja je usledila učestovala je Sanja Kandić iz udruženja za borbu protiv trgovine ljudima „Atina“ koja je naglasila da je pored izmene zakonodavnog okvira podjednako važno da razvijamo usluge koje su namenjene deci. Jedan od izazova su statistički podaci, jer su često u praksi neujednačeni i ne poklapaju se. Sanja Kljajić, smatra da je dečji brak kao vid nasilja nad decom mnogo širi pojam od trgovine decom i da je normalno da se statistički podaci ne poklapaju u zavisnosti od koga su prikupljani.

Andrijana Vasić, članica Odbora je naglasila da kada je u pitanju zaštita ljudskih prava, prava dece i manjinskih grupa, Republika Srbija je ratifikovala sve značajne međunarodne ugovore i uspostavila zadovoljavajući nacionalni pravni okvir u cilju sprečavanja dečjih brakova. Ipak, oni i dalje postoje i institucije koje bi trebalo da reaguju na ovaj problem to ne rade. Navela je da predstavnici sudske vlasti na problem dečjih brakova često gledaju kao običaj koji ne treba menjati, a pritom oni poseduju mehanizme za njihovo sprečavanje i da bi eventualna izmena zakonskog okvira trebalo da utiče na promenu te prakse.

Radmila Nešić iz udruženja građana „Ternipe“ je navela da je upravo sa jednog ovakvog javnog slušanja inicirana protreba rešavanja problema dečjih brakova i zatražena pomoć države i međunarodnih organizacija. Istakla je da je intersektorska saradnja izuzetno važna i da je bitno da se na lokalu povežu sve institucije.

Nataša Tasić-Knežević je naglasila da će do promena doći kada nijedna presuda više ne bude doneta sa obrazloženjem da je to pravo i običaj Roma, kao i kada školski sistem bude prijavljivao centrima za socijalni rad odsustvo dece sa nastave.

An Pešić, predstavnica Međunarodnog kluba žena, postavila je pitanje kako su ostala deca mlađa od osamnaest godina uspela da se zaštite od ranih brakova i da li je u tom smislu urađeno istraživanje. Marina Simeunović je odgovorila da u istraživanju nije postavljeno takvo pitanje, ali da iz dugogodišnjeg rada na terenu jasno proizilazi da su Romkinje koje nisu stupile u dečje brakove imale drugačije životne puteve i naglasila da u romskoj zajednici postoji više društvenih slojeva.

Galina Maksimović iz Rekonstrukcije Ženskog fonda je ukazala na problem maloletničke trudnoće i dostupnosti kontracepcije, kao i izbegavanja uvođenja seksualnog obrazovanja.

Nada Macura, članica Odbora je postavila pitanje u vezi zdravstvenog osiguranja maloletnika koji stupaju u brak. Takođe je istakla da se u službi hitne pomoći lica primaju po prioritetu bez obzira da li imaju zdravstveno osiguranje.

Sanja Kljajić, iako nema tačne podatke, ukazala je da veoma mali broj dece nema regulisan građansko-pravni status, a da u situacijama kada je to slučaj, centri za socijalni rad preduzimaju mere kako bi svako dete imalo zdravstvanu zaštitu. Međutim, nema podataka koji se odnose na celu romsku populaciju, već samo za one koji se obraćaju centrima za socijalni rad. Zato je važno u većoj meri koristiti kapacitete zdravstvenih medijatorki koje su na izvoru informacija. Takođe je podsetila prisutne da je u saradnji sa UNICEF izgrađen jedan model za lokalne samouprave koji podrazumeva aktivnosti na lokalu u borbi sa ovom pojavom koji obuhvata i ulazak u porodice i zajednice i razgovor o zdravstvenim opasnostima i neophodnosti obrazovanja.

Gordana Stevanović-Govedarica je napomenula da su mlade Romkinje u intervjuima najčešće navodile da nikada nisu imale razgovor sa stručnim licima iz zdravstvenog sistema na temu preveniranja ranih trudnoća i navela da nije problem ulazak u zdravstveni sistem, već ono što će im taj sistem dati.

Dragan Knežević je podsetio prisutne na odredbe Zakona o rodnoj ravnopravnosti, kojima se reguliše mogućnost zdravstvenog osiguranja lica koji obavljaju neplaćeni kućni rad i naglasio da Republika Srbija stvara uslove da se građani Srbije što bolje uklope u sistem zdravstvene zaštite.

Marijana Luković iz nevladine organizacije „Praksis“ navela je da je neophodno da postoji preventivni rad kako od strane civilnog sektora i romskih organizacija, tako i od strane institucija i postavila je pitanje od kojih zdravstvenih ustanova su dolazile prijave i koji broj lica je zdravstveno osigurano po osnovu neplaćenog rada u kući. Sanja Kljajić je odgovorila da se kompletni izveštaj o stanju sprečavanja dečjih brakova nalazi na sajtu Republičkog zavoda za socijalnu zaštitu i istakla da najveći broj prijava dolazi kada se već devojčica koja je u dečjem braku porodila. Dragan Knežević je naveo da nema podatke o broju lica koja su zdravstveno osigurana po osnovu rada u kući i uputio na Fond za zdravstveno osiguranje.

Na kraju javnog slušanja, predsednik Odbora je istakao značaj teme koja je bila predmet javnog slušanja. Diskusija je bila konstruktivna, ukazano je na trenutno stanje, ali i korake koje treba učiniti, kako od strane narodnih poslanika, tako i od strane svih nadležnih institucija i društva u celini, u cilju rešavanja problema dečjih brakova.

PREDSEDNIK ODBORA

dr Muamer Bačevac